b"\n_START_ARTICLE_\nTheodor Petai\n_START_PARAGRAPH_\nTheodor Petai (aastani 1935 Theodor Pettai; 19. jaanuar 1890 Varstu, V\xc3\xb5rumaa \xe2\x80\x93 20. aprill 1942 Sosva vangilaager, Sverdlovski oblast, Venemaa) oli eesti pedagoog, Kaitseliidu Varstu malevkonna pealik. _NEWLINE_Aastal\xc2\xa02012 kanoniseeris Konstantinoopoli P\xc3\xbcha Sinod ta\xc2\xa0koos abikaasa Annaga p\xc3\xbchakuks (uusm\xc3\xa4rtriks).\xc2\xa0\n_START_SECTION_\nElulugu\n_START_PARAGRAPH_\nTheodor s\xc3\xbcndis Matum\xc3\xa4e taluperemehe Kaarli Pettai ja ta naise Anna (s\xc3\xbcndinud Sepp, p\xc3\xa4rit Karula vallast Paluotsa talust) pojana. Ta \xc3\xb5ppis Varstu Apostliku \xc3\x95igeusu Abikoolis 1897\xe2\x80\x931899, M\xc3\xb5niste-Ritsiku Apostliku \xc3\x95igeusu Kihelkonnakoolis 1899\xe2\x80\x931900, Antsla valla Kaika Apostliku \xc3\x95igeusu Kihelkonnakoolis 1900\xe2\x80\x931902. L\xc3\xb5petas Tsooru Ministeeriumikooli aastal 1905. Sooritas \xc3\xb5igeusu kiriku salmilaulja (k\xc3\xb6stri) eksami aastal 1912. \xc3\x95ppis edasi pedagoogilistel kursustel ning omandas algkooli\xc3\xb5petaja kutse 1919 ja t\xc3\xa4iendavalt V\xc3\xb5ru \xc3\x95petajate Seminari juures 1923._NEWLINE_Ta abiellus aastal 1919 \xc3\xb5petaja Anna Veiding'uga (1889\xe2\x80\x931948), M\xc3\xb5niste Paju k\xc3\xb5rtsi pidaja t\xc3\xbctrega, kellest hiljem (1929) sai Naiskodukaitse V\xc3\xb5ru ringkonna Vastse-Roosa jaoskonna asutaja ja juhatuse liige._NEWLINE_T\xc3\xb6\xc3\xb6tas Tsooru valla K\xc3\xb5rgepalu Apostliku \xc3\x95igeusu Abikooli \xc3\xb5petajana aastatel 1908\xe2\x80\x931912, Maalupi (M\xc4\x81lupe) Apostliku \xc3\x95igeusu Kooli \xc3\xb5petaja-k\xc3\xb6strina (L\xc3\xa4tis) 1912, M\xc3\xb5niste-Ritsiku Apostliku \xc3\x95igeusu Kihelkonnakooli \xc3\xb5petaja-k\xc3\xb6strina 1912\xe2\x80\x931918, Miku Algkooli juhatajana Varstus 1918\xe2\x80\x931920, Vastse-Roosa Algkooli juhatajana 1920\xe2\x80\x931941, kus vahepeal \xc3\xb5petas ka ta abikaasa Anna. _NEWLINE_P\xc3\xb5hit\xc3\xb6\xc3\xb6 k\xc3\xb5rvalt oli ta ka Vastse-Roosa postiagentuuri juhataja alates 4. maist 1939, kuni ta kogu perega (abikaasa Anna, t\xc3\xbctred Helvi ja Maret) k\xc3\xbc\xc3\xbcditati 14. juunil 1941._NEWLINE_N\xc3\xb5ukogude Liidus m\xc3\xb5istsid kommunistid Theodor Petai teist korda (esimene kord 20. veebruaril 1919) surma ja lasksid maha Sosva vangilaagris 20. aprillil 1942. _NEWLINE_Ta perekond saadeti Tomski oblasti Bakt\xc5\xa1ari rajooni Bogat\xc3\xb5rjovka k\xc3\xbclla, kus abikaasa Anna 23. vaabruaril 1948 suri. T\xc3\xbctred Helvi ja Maret tulid p\xc3\xa4rast sundasumiselt vabanemist Eestisse tagasi.\n_START_SECTION_\n\xc3\x9chiskondlik tegevus\n_START_PARAGRAPH_\nSeoses Eesti-L\xc3\xa4ti piiri m\xc3\xa4\xc3\xa4ramisega aitas Theodor Petai kaasa poole tolleaegse Vastse-Roosa valla j\xc3\xa4tmisele Eesti alale. Koos August Kondiga valmistas ta ette statistilised andmed ja kogus Eesti alla soovijate allkirjad. _NEWLINE_Ta tegutses koorijuhina M\xc3\xb5niste-Ritsiku Ristija Johannese kirikus aastast 1916 kuni vangistamiseni aastal 1941. Ta oli ka koguduse revisjonikomisjoni liige._NEWLINE_Th. Petai kuulus Kaitseliitu alates 1919. aastast, oli Kaitseliidu Varstu malevkonna pealik 1934\xe2\x80\x931940, organiseeris Noorte Kotkaste Varstu malevkonna ja oli selle vanem 1930\xe2\x80\x931940, Vabaduss\xc3\xb5ja Ajaloo Komitee kaast\xc3\xb6\xc3\xb6line, Eesti Kirjanduse Seltsi liige ja usaldusmees, Piirimaade Seltsi liige, Looduskaitse usaldusmees. _NEWLINE_Ta asutas Vana-Roosa Rahva Haridus\xc3\xbchingu aastal 1919, Vastse-Roosa raamatukogu 1921, kohaliku kiriku- ja ilmaliku koori 1919. Koor osales VIII ja IX \xc3\xbcldlaulupeol Tallinnas. Theodor Petai juhatas Noorte Kotkaste orkestrit ja n\xc3\xa4iteringi, oli tegevliige Vabatahtlikus Tulet\xc3\xb5rje\xc3\xbchingus, Majandus\xc3\xbchisuses ja Varstu \xc3\x9chispangas.\n_START_SECTION_\nIsiklikku\n_START_PARAGRAPH_\nTa vend oli eesti pedagoog ja koorijuht Aleksander Pettai."